ՀԻՄՆԱՎՈՐՈՒՄ
«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2013 ԹՎԱԿԱՆԻ ՓԵՏՐՎԱՐԻ 21-Ի N 152-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ

1․ Անհրաժեշտությունը – Սույն նախագծի ընդունման անհրաժեշտությունը բխում է 2026 թվականի հուլիսի 3-ին ընդունված «Հայաստանի Հանրապետության ընդերքի մասին օրենսգրքում փոփոխություններ կատարելու մասին» ՀՕ-317-Ն օրենքով կատարված փոփոխություններից, որոնցով վերանայվել են իրավաբանական և ֆիզիկական անձանց սեփականության իրավունքով պատկանող հողամասերի սահմաններում՝ առանց ընդերքօգտագործման իրավունքի ձևավորման, պետական հաշվեկշռում չհաշվառված ոչ մետաղական օգտակար հանածոների արդյունահանման հետ կապված կարգավորումները։
Մասնավորապես, նշված օրենքով Հայաստանի Հանրապետության ընդերքի մասին օրենսգրքի 48-րդ հոդվածի 1-ին մասը շարադրվել է նոր խմբագրությամբ, որով նախատեսվել են առանց ընդերքօգտագործման իրավունքի ձևավորման պետական հաշվեկշռում չհաշվառված ոչ մետաղական օգտակար հանածոների արդյունահանման լրացուցիչ դեպքեր և սահմանվել է, որ համապատասխան աշխատանքներն իրականացվում են Կառավարության սահմանած կարգով լիազոր մարմնին տեղյակ պահելու միջոցով։ Միաժամանակ, ՀՕ-317-Ն օրենքի 4-րդ հոդվածի 2-րդ մասով սահմանվել է, որ օրենքից բխող ենթաօրենսդրական նորմատիվ իրավական ակտն ընդունվում է օրենքն ուժի մեջ մտնելուց հետո՝ եռամսյա ժամկետում։
Նախագծի մշակումը նպատակաուղղված է Հայաստանի Հանրապետության կառավարության 2013 թվականի փետրվարի 21-ի N 152-Ն որոշմամբ սահմանված կարգավորումները Հայաստանի Հանրապետության ընդերքի մասին օրենսգրքի նոր պահանջներին համապատասխանեցնելուն։
2. Ընթացիկ իրավիճակը և խնդիրները -  Հայաստանի Հանրապետության կառավարության 2013 թվականի փետրվարի 21-ի N 152-Ն որոշմամբ սահմանված գործող կարգավորումները չեն արտացոլում Հայաստանի Հանրապետության ընդերքի մասին օրենսգրքի 48-րդ հոդվածում ՀՕ-317-Ն օրենքով կատարված փոփոխությունները և դրանց կիրառման նոր պայմանները։
Հետևաբար անհրաժեշտ է գործող կարգավորումները համապատասխանեցնել օրենսգրքի նոր պահանջներին և հստակեցնել դրանց գործնական կիրառման ընթացակարգերը։
3․ Կարգավորման նպատակը և բնույթը – Նախագծի նպատակն է Հայաստանի Հանրապետության կառավարության 2013 թվականի փետրվարի 21-ի N 152-Ն որոշմամբ սահմանված կարգավորումները համապատասխանեցնել Հայաստանի Հանրապետության ընդերքի մասին օրենսգրքի 48-րդ հոդվածով նախատեսված կարգավորումներին, ինչպես նաև նախատեսել Հայաստանի Հանրապետության բնապահպանության և ընդերքի տեսչական մարմնին Օրենսգրքի 48-րդ հոդվածի 1-ին մասով նախատեսված աշխատանքների իրականացման վերաբերյալ տեղեկացնելու դրույթ՝ վերջինիս օրենքով վերապահված վերահսկողական գործառույթների իրականացման նպատակով։
4․ Նախագծի մշակման գործընթացում ներգրավված ինստիտուտները և անձինք – Սույն նախագիծը մշակվել է ՀՀ տարածքային կառավարման և ենթակառուցվածքների նախարարության կողմից: 
   5․ Ակնկալվող արդյունքը – Նախագծի ընդունման արդյունքում Հայաստանի Հանրապետության կառավարության 2013 թվականի փետրվարի 21-ի N 152-Ն որոշմամբ սահմանված կարգավորումները կհամապատասխանեցվեն Հայաստանի Հանրապետության ընդերքի մասին օրենսգրքի 48-րդ հոդվածի նոր պահանջներին։
[bookmark: _GoBack]6. Ներկայացվող հարցի կապակցությամբ լրացուցիչ ֆինանսական միջոցների անհրաժեշտությունը և Հայաստանի Հանրապետության պետական բյուջեի եկամուտներում և ծախսերում սպասվելիք փոփոխությունները – Կառավարության որոշման նախագծի ընդունման կապակցությամբ պետական բյուջեի եկամուտներում և ծախսերում փոփոխություններ չեն ակնկալվում: 
7. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ.
Նախագիծը բխում է ընդերքօգտագործման ոլորտում իրավական կարգավորումների կատարելագործման և վարչարարության արդյունավետության բարձրացման անհրաժեշտությունից և համահունչ է հանքարդյունաբերության ոլորտի զարգացման ռազմավարական ուղղություններին՝ ուղղված ոլորտի կառավարման, վերահսկողության և ընդերքօգտագործման գործընթացների առավել հստակ ու արդյունավետ կազմակերպմանը։

